
	OBČINA KOMEN

	župan






Številka: 007-06/2025-10
Datum:   20. 7. 2026

OBČINA KOMEN
OBČINSKI SVET


Na podlagi 30. člena Statuta Občine Komen (Uradni list RS, št. 80/09, 39/14, 39/16 in 76/25) vam v obravnavo in sprejem pošiljam 

Predlog Pravilnika o spremembah in dopolnitvah Pravilnika o dodeljevanju proračunskih sredstev za spodbujanje zaposlovanja v Občini Komen

Obrazložitev:

1. Pravna podlaga

Pravne podlage za sprejem Pravilnika o spremembah in dopolnitvah Pravilnika o dodeljevanju proračunskih sredstev za spodbujanje zaposlovanja v Občini Komen (v nadaljevanju pravilnik) so:
· 29. člen Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K, 83/25 – ZOUL in 10/26), ki določa pristojnosti občinskega sveta,
· 16. člen Statuta Občine Komen (Uradni list RS, št. 80/09, 39/14 in 39/16 in 76/25), ki določa pristojnosti Občinskega sveta Občine Komen,
· Zakon o spremljanju državnih pomoči (Uradni list RS, št. 37/04), ki določa postopek priglasitve, obveznost poročanja in evidentiranja državnih pomoči ter presojo skladnosti državnih pomoči,
· Uredba Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (Uradni list EU L 2023/2831, 
z dne 15. 12. 2023),
· Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23, 88/24, 79/25 in 95/25), ki določa postopke dodeljevanja proračunskih sredstev.

2. Razlogi in cilji, zaradi katerih je akt potreben

Pravilnik o dodeljevanju proračunskih sredstev za spodbujanje zaposlovanja v Občini Komen (Uradni list RS, št. 76/25) se uporablja od leta 2025. Ob pripravi prvega javnega razpisa 
se je pokazalo, da veljavna ureditev ukrepa spodbujanja samozaposlovanja ne omogoča dodelitve pomoči osebam, ki nimajo stalnega prebivališča v Občini Komen, čeprav želijo 
na območju občine opravljati dejavnost, ki pomembno prispeva k razvoju lokalnega gospodarstva in izboljšanju ponudbe storitev.
Predlagana sprememba pravilnika omogoča, da se pomoč za samozaposlitev pod določenimi pogoji lahko dodeli tudi osebam brez stalnega prebivališča v občini, če svojo dejavnost registrirajo in opravljajo na območju Občine Komen ter izvajajo dejavnost, ki pomembno prispeva k razvoju lokalnega gospodarstva, izboljšanju dostopnosti storitev ali zadovoljevanju potreb prebivalcev in obiskovalcev občine.
Sprememba hkrati omogoča, da se prednostne dejavnosti za posamezni javni razpis določijo glede na dejanske razvojne potrebe občine. S tem se občini omogoča bolj učinkovito usmerjanje spodbud v dejavnosti, ki jih na njenem območju primanjkuje oziroma pomembno prispevajo 
h kakovosti življenja, razvoju podjetništva in turizma.
Predlagana sprememba ne pomeni splošne odprave pogoja stalnega prebivališča v Občini Komen, temveč uvaja omejeno izjemo za primere, ko samozaposlitev pomeni opravljanje dejavnosti na območju občine in prispeva k zadovoljevanju potreb prebivalcev, razvoju lokalnega gospodarstva ali izboljšanju ponudbe storitev. Namen spremembe je spodbujanje razvoja dejavnosti, ki jih na območju občine primanjkuje, ne glede na stalno prebivališče nosilca dejavnosti.

Zaradi zagotavljanja preglednosti postopka se dopolnjuje tudi določba o nalogah strokovne komisije za izvedbo javnega razpisa, ki sodeluje pri pripravi javnega razpisa in opredelitvi upravičenih dejavnosti v primerih samozaposlitve oseb, ki nimajo stalnega prebivališča v občini Komen.

Predlog pravilnika hkrati izpostavlja, da občina namenja finančno pomoč za zaposlovanje oziroma samozaposlovanje za polni delovni oziroma zavarovalni čas, pri čemer »polni delovni čas« po pravilniku šteje tudi zaposlitev invalida za krajši delovni čas, če je krajši delovni čas določen z odločbo pristojnega organa zaradi invalidnosti in ima po predpisih o pokojninskem 
in invalidskem zavarovanju priznano pravico do dela s krajšim delovnim časom oziroma pravico do delne invalidske pokojnine.

Predlagane spremembe ne posegajo v sistem dodeljevanja pomoči po pravilu de minimis 
in ne spreminjajo drugih pogojev za pridobitev sredstev.

3. Finančne posledice

V občinskem proračunu so bila že do sedaj namenjena sredstva za spodbujanje ukrepov zaposlovanja v občini Komen. Sprejem pravilnika ne določa višine finančnih sredstev 
za spodbujanje zaposlovanja, temveč so ta določena skladno z veljavnim proračunom, zato sprejem predlaganega pravilnika ne bo imel dodatnih finančnih posledic za proračun.

4. Obrazložitev pravilnika po posameznih členih

K 1. členu
S spremembo 2. člena se dopolnjuje namen pravilnika in določa enotna razlaga pojma zaposlitve oziroma samozaposlitve za polni delovni oziroma zavarovalni čas. Določa se, da se za polni delovni čas po tem pravilniku šteje tudi zaposlitev oziroma samozaposlitev invalida za krajši delovni čas, kadar je takšen obseg dela določen z odločbo pristojnega organa zaradi invalidnosti in ima oseba po predpisih o pokojninskem in invalidskem zavarovanju priznano ustrezno pravico. S tem se zagotavlja enakopravna obravnava invalidov pri uveljavljanju spodbud po pravilniku ter usklajenost pravilnika z ureditvijo pokojninskega in invalidskega zavarovanja.

K 2. členu
S spremembo 7. člena se dopolnjuje ukrep spodbujanja samozaposlovanja. Poleg oseb s stalnim prebivališčem v Občini Komen se omogoča dodelitev pomoči tudi osebam brez stalnega prebivališča v občini, če samozaposlitev vzpostavijo na območju občine in opravljajo dejavnost, ki pomembno prispeva k razvoju lokalnega gospodarstva, izboljšanju dostopnosti storitev ali zadovoljevanju potreb prebivalcev in obiskovalcev občine.
Predlog hkrati omogoča, da se dejavnosti, ki jih želi občina v posameznem obdobju posebej spodbujati, določijo v javnem razpisu oziroma razpisni dokumentaciji glede na dejanske razvojne potrebe občine. S tem se občini omogoča učinkovitejše usmerjanje razpoložljivih sredstev 
v dejavnosti, ki prispevajo k razvoju gospodarstva, izboljšanju ponudbe storitev ter kakovosti življenja v občini. Sprememba dodatno pojasnjuje tudi pogoj, da mora biti samozaposlitev vzpostavljena za polni delovni oziroma zavarovalni čas, pri čemer se uporablja splošna določba iz 2. člena pravilnika.
K 3. členu
S spremembo 11. člena se dopolnjujejo naloge strokovne komisije za izvedbo javnega razpisa. Komisija poleg dosedanjih nalog sodeluje tudi pri pripravi predloga besedila javnega razpisa in razpisne dokumentacije ter predlaga upravičene dejavnosti iz četrtega odstavka 7. člena pravilnika. Na ta način se zagotavlja strokovna podlaga pri pripravi javnega razpisa, večja preglednost postopka ter usklajenost razpisnih pogojev z razvojnimi potrebami občine.

K 4. členu
Določa se začetek veljavnosti pravilnika.





Občinskemu svetu predlagam, da sprejme Pravilnik o spremembah in dopolnitvah Pravilnika 
o dodeljevanju proračunskih sredstev za spodbujanje zaposlovanja v Občini Komen.







	Pripravil/a:
Suzana Žvokelj Ferjančič



	

	
	Mag. Erik Modic, župan








Priloge:
· predlog pravilnika 
· predlog sklepa 

PREDLOG

Na podlagi 29. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US, 102/24 – ZLV-K, 83/25 – ZOUL in 10/26), v skladu z določili Zakona o spremljanju državnih pomoči (Uradni list RS, 
št. 37/04) ter 16. člena Statuta Občine Komen (Uradni list RS, št. 80/09, 39/14, 39/16 in 76/25) je Občinski svet Občine Komen na __. seji dne __. __. ____ sprejel


Pravilnik o spremembah in dopolnitvah Pravilnika o dodeljevanju proračunskih sredstev za spodbujanje zaposlovanja v Občini Komen

1. člen

V Pravilniku o dodeljevanju proračunskih sredstev za spodbujanje zaposlovanja v Občini Komen (Uradni list RS, št. 76/25) se 2. člen spremeni tako, da se glasi:

»2. člen
(namen pravilnika)
(1) Temeljni namen tega pravilnika je spodbujanje zaposlovanja in dvig gospodarske aktivnosti v občini.
(2) Občina namenja finančno pomoč za zaposlovanje oziroma samozaposlovanje za polni delovni oziroma zavarovalni čas.
(3) Za zaposlitev oziroma samozaposlitev za polni delovni čas po tem pravilniku se šteje tudi zaposlitev invalida za krajši delovni čas, če je krajši delovni čas določen z odločbo pristojnega organa zaradi invalidnosti in ima po predpisih o pokojninskem in invalidskem zavarovanju priznano pravico do dela s krajšim delovnim časom oziroma pravico do delne invalidske pokojnine.«

2. člen

V 7. členu se besedilo spremeni tako, da se glasi:

»7. člen
(spodbujanje samozaposlovanja)
(1) Namen tega ukrepa je spodbujanje samozaposlovanja na območju občine.
(2) Upravičenci do pomoči so fizične osebe, ki:
· niso imele registrirane dejavnosti vsaj eno leto pred prijavo na javni razpis oziroma eno leto pred samozaposlitvijo, če je bila samozaposlitev že izvedena,
· se samozaposlijo na območju občine v eni izmed pravnoorganizacijskih oblik, določenih v javnem razpisu,
· imajo poravnane finančne obveznosti do občine in države,
· izpolnjujejo druge pogoje iz tega pravilnika.
(3) Pomoč se dodeli za samozaposlitev brezposelne osebe, ki:
· ima stalno prebivališče v občini in ga ohrani celotno zahtevano obdobje samozaposlitve, razen v primeru iz četrtega odstavka tega člena,
· je prijavljena v evidenci brezposelnih oseb pri Zavodu Republike Slovenije za zaposlovanje ali je bila prijavljena v tej evidenci en dan pred samozaposlitvijo, pri čemer tega pogoja ni treba izpolnjevati, če gre za prvo zaposlitev osebe,
· se bo samozaposlila ali se je samozaposlila v obdobju, določenem v javnem razpisu, pri čemer mora dejavnost opravljati kot edini ali glavni poklic in biti iz tega naslova vključena v obvezna socialna zavarovanja za polni delovni oziroma zavarovalni čas.
(4) Ne glede na prvo alinejo prejšnjega odstavka se lahko pomoč dodeli tudi osebi, ki nima stalnega prebivališča v občini, če se samozaposli za opravljanje dejavnosti na območju občine in če je dejavnost v javnem razpisu ali razpisni dokumentaciji vnaprej določena kot dejavnost, 
ki pomembno prispeva k razvoju lokalnega gospodarstva, izboljšanju dostopnosti storitev 
ali zadovoljevanju potreb prebivalcev in obiskovalcev na območju občine. Dejavnosti iz tega odstavka obsegajo zlasti:
· zdravstvene, socialnovarstvene in druge storitve za izboljšanje kakovosti življenja prebivalcev,
· storitve za zdravje, dobro počutje in osebno nego,
· obrtne in servisne dejavnosti,
· trgovinsko dejavnost, ki prispeva k trženju lokalnih proizvodov ali izboljšuje oskrbo prebivalcev in obiskovalcev občine,
· gostinsko dejavnost in druge s turizmom povezane dejavnosti,
· druge dejavnosti, ki jih občina v posameznem javnem razpisu opredeli kot pomembne za razvoj lokalnega gospodarstva ter izboljšanje dostopnosti in kakovosti storitev za prebivalce in obiskovalce občine.
(5) Upravičenec iz prejšnjega odstavka mora dejavnost na območju občine opravljati celotno zahtevano obdobje samozaposlitve.
(6) Upravičeni stroški izvedbe ukrepa so stroški za realizacijo samozaposlitve, in sicer stroški, povezani z izvajanjem dejavnosti: obvezni prispevki za socialno varnost, opredmetena in neopredmetena osnovna sredstva, računovodske storitve, najemnina poslovnih prostorov ter stroški nabave pisarniške in računalniške opreme.
(7) Dejavnost se mora na območju občine ohraniti najmanj tri leta od začetka samozaposlitve.
(8) Če prejemnik pomoči preneha opravljati dejavnost iz katerega koli razloga pred potekom treh let od začetka samozaposlitve, razen v primeru smrti ali drugih izjemnih primerov, kot so težje oblike bolezni oziroma invalidnosti s posledico nezmožnosti za delo, mora vrniti vso prejeto pomoč v revalorizirani višini.«

3. člen

V 11. členu se besedilo spremeni tako, da se glasi:

»11. člen
(komisija za izvedbo javnega razpisa)
(1) Postopek javnega razpisa za dodeljevanje pomoči vodi najmanj tričlanska strokovna komisija, ki jo s sklepom imenuje župan. Sestavljajo jo predsednik komisije in najmanj dva člana komisije. Naloge komisije so, da:
· pregleda besedilo javnega razpisa in razpisne dokumentacije ter predlaga upravičene dejavnosti iz četrtega odstavka 7. člena tega pravilnika,
· pred odločitvijo o objavi javnega razpisa v zapisniku oceni, ali je vsebina razpisne dokumentacije pripravljena tako, da je možno pričakovati uspešen javni razpis,
· pregleda prispele vloge, ugotovi izpolnjevanje razpisnih pogojev in opremljenost vlog z zahtevanimi dokazili,
· oceni vloge ob upoštevanju predhodno postavljenih meril,
· pripravi predlog dodelitve oziroma nedodelitve pomoči.
(2) Občinska uprava občine opravlja administrativno-tehnične naloge, ki so potrebne 
za izvedbo javnega razpisa.«



KONČNA DOLOČBA

4. člen
(začetek veljavnosti)

Ta pravilnik začne veljati naslednji dan po objavi v Uradnem listu Republike Slovenije.

Št. 007-06/2025-11
Komen, dne __. __. ____
Župan
Občine Komen
mag. Erik Modic



PREDLOG SKLEPA

Občina Komen
Občinski svet
Komen 86
6223 Komen
	




Številka:		
Datum:  




Na podlagi 16. člena Statuta Občine Komen (Uradni list RS, št. 80/09, 39/14, 39/16 in 76/25) 
je Občinski svet Občine Komen na svoji __. redni seji, dne __. __. ____ sprejel naslednji 


SKLEP

1.

Sprejme se Pravilnik o spremembah in dopolnitvah Pravilnika o dodeljevanju proračunskih sredstev za spodbujanje zaposlovanja v Občini Komen v predlaganem besedilu.

2.

Ta sklep velja takoj.





mag. Erik Modic, župan


Komen 86, 6223 Komen
telefon: 05 7310 450, www.komen.si, e-pošta: obcina@komen.si

